C 122/33

STANOVISKO EURÓPSKEJ CENTRÁLNEJ BANKY

z 13. januára 2022

k návrhu na zmenu nariadenia (EÚ) 575/2013 o prudenciálnych požiadavkách na úverové inštitúcie v súvislosti s riešením krízových situácií

(CON/2022/3)

(2022/C 122/10)

Úvod a právny základ

Európska centrálna banka (ECB) prijala 29. novembra 2021 žiadosti Rady Európskej únie a Európskeho parlamentu o stanovisko k návrhu nariadenia Európskeho parlamentu a Rady, ktorým sa mení nariadenie (EÚ) č. 575/2013 a smernica 2014/59/EÚ, pokiaľ ide o prudenciálne zaobchádzanie so skupinami globálne systémovo významných inštitúcií so stratégiou riešenia krízových situácií vo viacerých okamihoch a metodikou nepriameho upisovania nástrojov oprávnených na splnenie minimálnej požiadavky na vlastné zdroje a oprávnené záväzky (1) (ďalej len „navrhované nariadenie“).

Právomoc ECB vydať stanovisko je založená na článku 127 ods. 4 a článku 282 ods. 5 Zmluvy o fungovaní Európskej únie, keďže navrhované nariadenie obsahuje ustanovenia súvisiace s úlohami ECB, ktoré sa týkajú prudenciálneho dohľadu nad úverovými inštitúciami v súlade s článkom 127 ods. 6 zmluvy, ako aj ustanovenia súvisiace s príspevkom Európskeho systému centrálnych bánk k hladkému uskutočňovaniu politík, ktoré sa týkajú stability finančného systému, ako sa uvádza v článku 127 ods. 5 zmluvy. V súlade s článkom 17.5 prvou vetou rokovacieho poriadku Európskej centrálnej banky Rada guvernérov prijala toto stanovisko.

Všeobecné pripomienky

ECB berie na vedomie, že navrhované nariadenie pozostáva z technických úprav s cieľom sfunkčniť podstatné legislatívne rozhodnutia implementované prostredníctvom posledných zmien smernice Európskeho parlamentu a Rady 2014/59/EÚ (2) (ďalej len „smernica o ozdravení a riešení krízových situácií bánk“), ktoré boli posúdené v stanovisku ECB k úpravám rámca Únie pre krízové riadenie (3).

ECB podporuje navrhované nariadenie, ktorým sa zabezpečuje lepšie zosúladenie medzi ustanoveniami nariadenia Európskeho parlamentu a Rady (EÚ) č. 575/2013 (4) (ďalej len „nariadenie o kapitálových požiadavkách“) a ustanoveniami smernice o ozdravení a riešení krízových situácií bánk po nadobudnutí účinnosti revidovaného rámca pre celkovú kapacitu na absorpciu strát (TLAC) a minimálnu požiadavku na vlastné zdroje a oprávnené záväzky (MREL). ECB tiež podporuje navrhované nariadenie, keďže zabezpečuje lepšie zosúladenie regulačného zaobchádzania s globálnymi systémovo dôležitými inštitúciami (G-SII) so stratégiou riešenia krízových situácií vo viacerých okamihoch (MPE) vrátane skupín s dcérskymi spoločnosťami registrovanými v tretích krajinách so zaobchádzaním uvedeným v norme TLAC.

Do budúcnosti ECB vyzýva legislatívne orgány Únie, aby monitorovali a posúdili implementáciu týchto zmien nariadenia o kapitálových požiadavkách so zreteľom na uvedené ciele, konkrétnejšie aby posúdili vzájomné pôsobenie medzi smernicou o ozdravení a riešení krízových situácií bánk a nariadením o kapitálových požiadavkách, ako aj aby zabránili tomu, aby sa globálne systémovo dôležité banky a G-SII zapájali do regulatórnej arbitráže medzi stratégiami riešenia krízových situácií v jednom okamihu a stratégiami riešenia krízových situácií vo viacerých okamihoch na základe cieľovej úrovne MREL alebo TLAC.

Navrhuje sa niekoľko menších technických úprav s cieľom objasniť výklad právneho textu alebo zabezpečiť konzistentnosť terminológie používanej v nariadení. V tejto súvislosti je v osobitnom technickom pracovnom dokumente uvedené navrhované znenie príslušných zmien spolu s odôvodnením. Technický pracovný dokument je dostupný v anglickom jazyku na webových stránkach EUR-Lex.

Vo Frankfurte nad Mohanom 13. januára 2022. Prezidentka ECB Christine LAGARDE

(1) COM(2021) 665 final.

(2) Smernica Európskeho parlamentu a Rady 2014/59/EÚ z 15. mája 2014, ktorou sa stanovuje rámec pre ozdravenie a riešenie krízových situácií úverových inštitúcií a ktorou sa mení smernica Rady 82/891/EHS a smernice Európskeho parlamentu a Rady 2001/24/ES, 2002/47/ES, 2004/25/ES, 2005/56/ES, 2007/36/ES, 2011/35/EÚ, 2012/30/EÚ a 2013/36/EÚ a nariadenia Európskeho parlamentu a Rady (EÚ) č. 1093/2010 a (EÚ) č. 648/2012 (Ú. v. EÚ L 173, 12.6.2014, s. 190).

(3) Stanovisko Európskej centrálnej banky z 8. novembra 2017 k úpravám rámca Únie pre krízové riadenie (CON/2017/47) (Ú. v. EÚ C 314, 31.1.2018, s. 17).

(4) Nariadenie Európskeho parlamentu a Rady (EÚ) č. 575/2013 z 26. júna 2013 o prudenciálnych požiadavkách na úverové inštitúcie a o zmene nariadenia (EÚ) č. 648/2012 (Ú. v. EÚ L 176, 27.6.2013, s. 1).